钦定古今图书集成/历象汇编/庶征典/第131卷 > 王充论衡 > 《水患疏》宣国柱
## 钦定古今图书集成/历象汇编/庶征典/第131卷 > 王充论衡 > 《水患疏》宣国柱

兵科给事中宣国柱题为“《东南水患异常，皖地罹灾
独苦，仰祈圣旨，亟敕抚按核实以救遗黎、以靖乱萌
事》：窃照安庆一府，屏蔽陪京，壤连楚豫，频年中寇，民
不聊生。丙子之冬，丁丑之春，焚杀蹂𨅬，积骸遍野，鸡
犬断绝，望无炊烟。戊寅、己卯年，贼骑去来无常，人心
风鹤不定，庐舍强半毁弃，田园强半荒芜，而民之流”
徙四方者，又不知几何。已仰皇上恩赐蠲恤，获以更
生。兼以抚道捍卫于外，郡县安辑于内。近来流亡稍
复，疮痍稍甦；竭力称贷以耕，所望穑事有秋。不料今
四、五月间，淫霖不止，江水暴涨，乘舟入市，滨水田禾，
俱成巨浸。即高田之不被淹没者，当含华擢穗之时，
伤于多雨，亦复萎败成秕。其被水诸民，有舟居露处，
蒸湿成病者；有不及移徙，枕藉溺死者；有糊口无计，
卖儿鬻女者。往年犹赖大小二麦，接旧续乏。今则正
值麦秋，尽遭漂没。以故米价腾贵。小民或并日一飧，
或枵腹待毙。菜色鸠形，触目堪涕。臣乡人来者，传闻
若此，况又有传闻所不尽者乎？夫水患泛滥，江南北
所同，而至于兵燹之馀，遭此荼毒，则安庆府所独。历。
稽臣乡水患，惟万历三十六年，彼时干戈无警，物力
犹充，然犹请改折、请带征，企望皇仁，获延民命。今兹
十室九空之时，正不知国课从何取办，而饥寒所迫，
挺而走险。且皖地新设督抚，军士杂遝，以嗷嗷待哺
之民，当虎视耽耽之侣，一不足以给其求，即脱巾之
呼，或亦有出于意外者。臣恐所忧不独在水患也，在
地方诸臣谅必绘图入告。臣职在言路，仰体皇上救
民水火之仁，不敢不为溺人一呼吁耳。伏乞皇上亟
敕抚、按实核被灾分数，作何蠲赈。臣乡幸甚，臣愚幸
甚！